《同》
宋代·刘敞

百尺井底泉，激轮乍飞流。潺湲入庭户，宛转如奔虬。

主人三署郎，持节西南州。弃之卧故里，富贵安足留。

却埽长闭门，赢馀非所求。客来坐林下，樽酒相献酬。

未尝语朝市，馀事良悠悠。乃知独往意，不必山林幽。

衣冠多隽才，继踵公与侯。谁能悬其车，五十未白头。

嗟嗟贤大夫，此风可镇浮。为问三辅间，何如马少游。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。